Diari Oficial de la Generalitat Valenciana


Sumari del DOGV 8346, del 25-07-2018 (2018/7185)

RESOLUCIÓ de 16 de juliol de 2018, del director general de l'Institut Valencià de la Joventut, per la qual es convoquen set beques per a la realització de pràctiques professionals a l'Institut Valencià de la Joventut.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8346

Data del DOGV
:   25-07-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/7185


Data del document
:   16-07-2018

Organisme emissor
:   Institut Valencià de la Joventut

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 16 de juliol de 2018, del director general de l'Institut Valencià de la Joventut, per la qual es convoquen set beques per a la realització de pràctiques professionals a l'Institut Valencià de la Joventut. [2018/7185]  
Dins del marc normatiu establit pel Decret 132/2009, de 4 de setembre, del Consell, pel qual es regula la concessió de beques, es va aprovar l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals a l'Institut Valencià de la Joventut.  
De conformitat amb el que s'estableix l'article 2 de la citada ordre, aquestes beques es convocaran mitjançant resolució de la persona titular de la Direcció General de l'Institut Valencià de la Joventut (d'ara endavant, IVAJ).  
En virtut del que s'ha exposat, i de conformitat amb el que estableix l'article 160.4.b de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i altra normativa d'aplicació, resolc:  
  
Primer. Objecte i nombre de beques  
1. Convocar la concessió, en règim de concurrència competitiva, de 7 beques, per a completar la formació de persones joves titulades universitàries, mitjançant la realització de pràctiques professionals en les dependències de l'IVAJ, dirigides a la millora i a l'especialització professional de les persones.  
2. L'activitat a desenvolupar consistirà, amb caràcter general, en la realització de pràctiques formatives relacionades amb les competències assignades a aquest organisme per la Llei 15/2017, de 10 de novembre, de la Generalitat, de Polítiques integrals de joventut, i el Decret 21/2003, de 4 de març, del Consell de la Generalitat, mitjançant el qual s'aprova el Reglament Orgànic i Funcional de l'IVAJ, i les funcions seran les que s'hi assignen en cada cas.  
3. Las beques i titulacions oficials universitàries requerides són:  
a) 1 beca per a persones llicenciades o graduades en Economia, Finances i Comptabilitat o Administració i Direcció d'Empreses.  
Les funcions assignades per a aquesta beca seran les relacionades amb la gestió, la tramitació i el seguiment econòmic, pressupostari i extra-pressupostari, i també funcions de suport en la gestió d'ingressos i despeses, i la supervisió d'activitat economicopressupostària, competències assignades al Servei de Gestió Econòmica i Contractació.  
  
b) 1 beca per a persones llicenciades o graduades en Història de l'Art, Belles arts o Humanitats.  
Les funcions a exercir en aquesta beca seran la gestió, la tramitació i el seguiment dels programes culturals competència de l'IVAJ, foment de l'accés dels joves a la cultura, el disseny i el manteniment de l'agenda cultural de l'IVAJ, i la promoció i dinamització d'esdeveniments culturals.  
c) 1 beca per a persones llicenciades o graduades en Comunicació Audiovisual o Periodisme  
Les funcions assignades per a aquesta beca seran les relacionades amb l'elaboració de continguts i materials informatius, en diferents suports, dirigits a joves i la col·laboració en la gestió i l'anàlisi de xarxes socials.  
d) 1 beca per a persones llicenciades o graduades en Disseny i Tecnologies creatives  
Les funcions en aquesta beca seran les relacionades amb el disseny de suports informatius dirigits a joves (animació, infografia, desenvolupament d'aplicacions per a dispositius mòbils?)  
e) 1 beca per a persones llicenciades o graduades en Sociologia  
Les funcions assignades per a aquesta beca seran la col·laboració en la redacció d'informes i elaboració d'estudis sobre les característiques socials, econòmiques, polítiques i culturals de les persones joves de la Comunitat Valenciana  
f) 1 beca per a persones llicenciades o graduades en Ciències Polítiques  
Les funcions a exercir seran la col·laboració en el disseny, la implantació i l'avaluació de les polítiques de la Generalitat en matèria de joventut (Estratègia Valenciana de Joventut).  
g) 1 beca per a persones llicencies o graduades en Informació i Documentació  
Les funcions assignades per a aquesta beca seran l'anàlisi, el tractament i la difusió de la informació dirigida a joves i l'elaboració d'informes, memòries i estadístiques.  
4. Les pràctiques es realitzaran a les dependències dels serveis centrals de l'IVAJ a València, excepte en el cas de l'apartat e que es desenvoluparan en la unitat territorial de l'IVAJ d'Alacant. La direcció tècnica, la supervisió i la tutoria les exercirà la persona titular del servei on es realitzen o qui li substituïsca.  
  
Segon. Bases reguladores de la convocatòria  
La convocatòria s'ajustarà a les bases reguladores aprovades per l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals a l'IVAJ, publicades en el Diari Oficial de la Generalitat Valenciana núm. 8308, d'1 de juny de 2018.  
  
Tercer. Finançament  
1. L'import global màxim destinat a la concessió de les beques que es convoquen mitjançant la present resolució serà de trenta mil euros (30.000 euros) per a l'anualitat 2018. Aquest import serà finançat amb càrrec al programa pressupostari 16.00079.480010 i la línia de subvenció SE000095 «Beques formació a l'IVAJ» per a l'exercici 2018 i el seu equivalent per a l'exercici 2019, condicionada a l'existència de crèdit adequat.  
2. De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, i la quantitat inicial de percepció de beques, establida en 1.000 euros per la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, s'incrementarà anualment des de la data en què va ser determinada, aplicant el mateix increment global previst per a la despesa del sector públic en les lleis de pressupostos de cada any. Com que, des de 2009 fins a 2018, aquestes despeses s'han incrementat un 0,3 % en 2010, i un 1 %, tant en 2016 com en 2017, la quantia bruta mensual de la beca serà d'1.023,16 euros, i l'import brut anual serà de 12.277,92 euros. Aquesta quantitat haurà d'augmentar-se, si escau, aplicant el percentatge de l'increment de despesa del sector públic que s'aprove en els Pressupostos Generals de l'Estat per a l'exercici 2018.  
Sobre l'import brut mensual de la beca es practicarà la retenció corresponent a compte de l'impost sobre la renda de les persones físiques, així com la corresponent cotització a la Seguretat Social en els termes establits en el Reial decret 1493/2011, de 24 d'octubre, i d'altres, si escau, que pogueren correspondre-hi.  
3. Les quantitats abonades en cap cas no tindran el caràcter de salari o retribució, i l'import de la beca s'haurà d'abonar mensualment, prèvia certificació del responsable del servei al que s'adscriga la persona becària.  
  
Quart. Requisits de les persones beneficiàries  
1. Les persones sol·licitants de les beques hauran de ser residents a la Comunitat Valenciana i complir amb els requisits que estableix l'article 3 de l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals a l'IVAJ, en la data de finalització del termini de presentació de les sol·licituds.  
2. No podrà optar a les beques que regulen aquestes bases qui, en el moment de publicar-se la convocatòria, estiga gaudint d'una altra beca de pràctiques professionals en dependències de la Generalitat, excepte quan resten menys de dos mesos per a la seua finalització.  
3. La no presentació de la persona aspirant a l'entrevista comportarà la seua exclusió de la convocatòria.  
  
Cinqué. Termini, lloc i forma de presentació de les sol·licituds  
1. Les persones aspirants a obtindre una beca presentaran, per via electrònica, una única sol·licitud, en la qual optaran exclusivament a una de les beques convocades, i el currículum de forma completa, segons models normalitzats, en el termini de 15 dies hàbils a partir de l'endemà de la publicació de la present resolució en el Diari Oficial de la Generalitat Valenciana. Amb la sol·licitud i el currículum presentat per via electrònica no s'acompanyarà cap documentació.  
2. Tots dos documents són obligatoris i estaran accessibles en la seu electrònica de la Generalitat, https://sede.gva.es. En emplenar aquests formularis s'obtindrà l'autobarem inicial dels mèrits adduïts en el currículum, que es calcularà de forma automàtica a partir de la informació que hi aporte. El resultat d'aquest barem es visualitzarà com un camp més del formulari.  
3. Quant a la forma de presentació de la sol·licitud i el còmput de terminis, s'estarà al que disposa l'article 7 de l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals en l'IVAJ.  
4. A través del correu d'assistència tècnica generalitat\_en\_ruu@vqz.zi es podrà solucionar qualsevol problema tècnic relacionat amb la presentació electrònica de la sol·licitud.  
  
Sisé. Criteris de valoració de les sol·licituds  
Les sol·licituds presentades es valoraran de conformitat amb els criteris que estableix l'article 4 de l'Ordre 6/2018, de 23 de maig, per la qual s'aproven les bases.  
  
Seté. Ordenació i instrucció  
L'ordenació i la instrucció del procediment, per a la concessió de les beques convocades, correspondrà a la Direcció General de l'IVAJ.  
  
Huité. Comissió avaluadora  
1. De conformitat amb l'article 9 de l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals a l'IVAJ, les persones que componen la comissió avaluadora per a la present convocatòria són:  
a) Presidència: José Manuel Xirivella Martí, cap de l'Àrea de l'IVAJ.  
b) Vocalia: José Luis Pérez Sopena, cap del Servei de Gestió i Planificació de Programes.  
c) Vocalia: Ángeles Cuenca Adam, cap de la Secció de Difusió i Gestió Documental.  
d) Secretaria: Natalia Martí Ruiz, cap de la Secció de Règim Jurídic.  
2. En cas d'absència o malaltia els membres titulars de la comissió podran ser substituïts pels suplents següents:  
a) Presidència: Isabel Gonzálvez Meseguer, cap del Servei de Règim Jurídic i Gestió de Personal.  
b) Vocalia: Miriam Daríes Ramón, cap del Servei de Participació, Activitats i Productes.  
c) Vocalia: María José Mondéjar Lloret, cap del Servei de Gestió Econòmica i Contractació.  
d) Secretaria: Regina María Pérez García, cap de la Secció de Contractació.  
  
Nové. Presentació de documentació acreditativa dels mèrits  
1. Quan es faça públic el resultat de l'autobarem inicial dels mèrits detallats en el currículum, i haja transcorregut el corresponent període d'al·legacions, l'òrgan instructor determinarà les 10 sol·licituds que han obtingut la millor puntuació i que hauran de realitzar l'entrevista i presentar la documentació acreditativa dels mèrits.  
  
2. El règim per a la presentació acreditativa dels mèrits serà el que estableix l'article 7, en els apartats 7 i 8, de l'Ordre 6/2018, de 23 de maig, de la Vicepresidència i Conselleria d'Igualtat i Polítiques Inclusives, per la qual s'aproven les bases que regulen beques per a la realització de pràctiques professionals a l'IVAJ.  
  
Deu. Durada de les beques  
La beca tindrà una durada màxima de 12 mesos, comptats des de la data que s'indique en la resolució de concessió, i podrà ser prorrogada, mitjançant resolució expressa, fins a un període màxim de 12 mesos addicionals, sempre que existisca crèdit adequat i suficient en els pressupostos de l'IVAJ per als exercicis als quals afecte la pròrroga, i que el desenvolupament de l'activitat que s'estiga efectuant així ho requerisca o aconselle.  
  
Onze. Mitjans de publicació i notificació dels diferents tràmits  
1. La publicació de les llistes previstes en el procés de selecció es farà en la seu electrònica o portal institucional de la Generalitat en internet www.gva.es i també en la pàgina web de l'IVAJ, http://www.ivaj.gva.es  
2. La resolució de concessió es publicarà en el Diari Oficial de la Generalitat Valenciana amb expressió de les bases, la convocatòria, el programa i crèdit pressupostari al qual s'imputen les beques atorgades, la relació de les persones beneficiàries, les quantitats concedides i la seua finalitat. La publicació de l'esmentada resolució assortirà els efectes de notificació a les persones interessades, d'acord amb el que disposa l'article 45.1 de la Llei 39/2015, d'1 d'octubre, del Pprocediment administratiu comú de les administracions públiques, i la informació corresponent s'inserirà en la seu electrònica o portal institucional de la Generalitat en internet www.gva.es i també en la pàgina web de l'IVAJ http://www.ivaj.gva.es.  
  
Dotze. Termini de resolució i efecte del silenci administratiu  
El termini màxim per a dictar i publicar la resolució serà de tres mesos, a comptar des de la data de publicació de la convocatòria, sense perjudici que puga ampliar-se en els termes que preveu l'article 32 de la Llei 39/2015, d'1 d'octubre, del procediment administratiu comú de les administracions públiques. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
  
Tretze. Òrgan competent per a la resolució i recursos  
1. La resolució de concessió o denegació de les beques la dictarà, vista la proposta de resolució de la comissió de valoració, la persona titular de la Direcció General de l'IVAJ.  
2. Les resolucions que dicte l'òrgan concedent conforme a l'apartat anterior posen fi a la via administrativa i s'hi podrà interposar recurs potestatiu de reposició en contra, en el termini d'un mes a comptar des de l'endemà de la seua notificació, o bé directament recurs contenciós administratiu, en el termini de dos mesos a comptar des de l'endemà al de la seua notificació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Catorze. Dades de caràcter personal  
1. Les dades personals de les persones sol·licitants, recollides en el transcurs del procediment, s'inclouran en el fitxer de dades de caràcter personal denominat Beques de pràctiques professionals de la Generalitat, creat per l'Ordre 3/2011, de 8 de novembre, de la Conselleria d'Hisenda i Administració Pública, en els termes i amb les condicions que es recullen en la Llei orgànica 15/1999, de 13 de desembre, de protecció de dades de caràcter personal i en el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE.  
2. Les persones titulars de les dades personals contingudes en aquest fitxer automatitzat podran exercir els seus drets d'accés, rectificació i cancel·lació davant de la Direcció General de Tecnologies de la Informació.  
  
Quinze. Efectes  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Setze. Recursos contra la convocatòria  
La present resolució posa fi a la via administrativa i podrà ser recorreguda potestativament en reposició o bé caldrà plantejar directament recurs contenciós administratiu tal com estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 16 de juliol de 2018.- El director general de l'IVAJ: Jesús Martí Nadal.